《武陵春晓曲》
元代·张天英

武陵春晓花冥冥，渔歌兰枻摇残星。
溪涵山气绿如酒，幽禽啼破松烟青。
天上时闻凤凰曲，金门飞梦人初醒。
长啸银台月将落，空翠著衣香雾薄。
忽见安期蓬海东，剑佩从风降玄鹤。
阳乌衔火悬扶桑，袖卷红云朝帝旁。
手揽龙车睹天光，下视蚁国空千霜。

作者简介：温州永嘉人，字羲上，一字楠渠，号石渠居士。酷志读书，穿贯经史。征为国子助教。性刚严，不好趋谒，再调不就。工诗，尤善古乐府。有《石渠居士集》。